Innocentius episcopus, servus servorum Dei, venerabili fratri Humberto, Augustudunensi episcopo ejusque successoribus canonice substituendis in perpetuum. Equum est et justitiæ consentaneum, ut qui ecclesiarum omnium curam ex injuncto nobis apostolatus officio gerimus, eisdem singulis suas dignitates et privilegia integra conservemus. Dignum siquidem et rationabile est, ut nobilis et famosa Eduensis ecclesia, quæ in fide catholica, et obedientia atque beati Petri et sanctæ Romanæ ecclesiæ reverentia firma permansit, prerogativa sua libere perfruatur. Quapropter, karissime in Christo frater, Humberte, Eduensis episcope, quem pallii genio decoravimus, tuis rationabilibus postulationibus gratum prebentes assensum, quascumque possessiones sive ecclesias, seu villas vel oppida, aut quæcumque bona in presentiarum juste et canonice possides, sive in futurum legitime auxiliante Domino poteris adipisci, tibi et per te Eduensi ecclesiæ ac tuis successoribus in perpetuum presentis scripti privilegio confirmamus. In quibus hæc propriis nominibus exprimenda subjunximus, ecclesiam videlicet beatæ Mariæ et sancti Lazari de Avalone, et castrum Toilonum cum omnibus eorum pertinentiis, ecclesias de Ulmo, ecclesiam sanctæ Sabinæ, capellam sanctæ Mariæ de Burbono, jus etiam quod habetis in ecclesiis, videlicet de Rigni, et de Brian ac de Sarri. Concedimus etiam tibi ut libere et absque contradictione in tuo episcopatu juxta sanctorum patrum constitutiones corrigenda corrigas, et disponenda disponas. Vicariam etiam et dignitatem quam antecessores tui in Lugdunensi ecclesia usque ad hæc tempora habuisse noscuntur, tibi nichilominus confirmamus. Nullus ergo, etc. Ego Innocentius catholicæ ecclesiæ episcopus subscripsi. Ego Gerardus presbiter cardinalis tituli sanctæ Crucis in Jerusalem subscripsi. Ego Grisogonus presbiter cardinalis tituli sanctæ Praxedis subscripsi. Ego Petrus presbiter cardinalis tituli Pastoris subscripsi. Ego Gorgo presbiter cardinalis tituli sanctæ Ceciliæ subscripsi. Ego Gregorius diaconus cardinalis sanctorum Sergii et Bachi subscripsi. Ego Otto diaconus cardinalis sancti Georgii ad velum aureum subscripsi. Ego Guido diaconus cardinalis sanctorum Cosmæ et Damiani subscripsi. Ego Gerardus diaconus cardinalis sanctæ Mariæ in Domnica subscripsi. Datum Laterani per manum Aimerici sanctæ Romanæ ecclesiæ diaconus cardinalis et cancellarius, XII kalendas febr. indictione IIII, incarnationis Dominicæ Mº. Cº. XLº, pontificatus vero domni Innocentii anno XImo.